Bugun oqshomi. O'zbekistondagi o'rtacha oylik ish haqi, o'ldirilgan ayiq bolasi, sutkadagi “33 soat”, “maxsus operatsiya” qonuniy ekanini aytgan Putin

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Muhim e'lon (xabar): O'zbekistonda 30 aprel kuni umumxalq xayriya hashari o'tkaziladi. Bu safargi hashar “Mahalla obodligi — yurt farovonligi” nomi ostida o'tkaziladi. Hamma hasharga!
Ramazon Hayiti yaqin — viloyatga borishning ayni vaqti! Yakkayu yagona aviakompaniyamiz 4 ta viloyatga qo'shimcha reys qo'yyapti.
“Uzbekistan Airways” Ramazon Hayiti bayrami munosabati bilan 1-5 may kunlari Buxoro, Urganch, Farg'ona va Namangan viloyatlariga qo'shimcha aviaqatnovlar amalga oshiradi. Chegirmalar haqida hali biror gap yo'q. Ammo, shunday bo'lsa ham foydalaning, uyga boring, yaqinlaringizni yo'qlang, bayramni yaxshi o'tkazing.
Dayjestning birinchi xabaridan boshlab reklama berildimi, deyishingiz mumkin, lekin bu reklama emas, shunchaki yangilik. Chunki butun boshli 35 million aholiga bittagina aviakompaniya xizmat ko'rsatadigan mamlakatda bunday turgadagi xabarlar reklama sifatida berilmaydi (to'g'rida, siz yagona bo'lsang, yana nimangizni reklama qilasiz?!).
“Rostan, ‘seryoznaʼ?”: O'zbekistonda o'rtacha oylik ish haqi qariyb 3,5 mln so'mni tashkil qilmoqda. 2021 yilda bu ko'rsatkich 2 million 876 ming so'mni tashkil qilgan.
Davlat statistika qo'mitasiga ko'ra, 2022 yil yanvar–mart oylaridagi o'rtacha ish haqi 3 million 426 ming so'mni tashkil qilmoqda. Bu ko'rsatkich 2021 yilda 2 million 876 ming so'mni tashkil qilgan. O'sish sur'ati — 119,1 foiz.
Kvartaldagi o'rtacha oylik ish haqi statistikasini tuzishda qishloq xo'jaligi va kichik biznes sub'ektlari hisobga olinmagan, chunki ular yiliga bir marta hisobot taqdim etadi.
Hududlar kesimida qaraydigan bo'lsak, boshqa viloyatlarga nisbatan Navoiy viloyati hamda Toshkent shahrida o'rtacha oylik ish haqida keskin farq qiladi: Navoiyda — 4 million 730 ming so'm; poytaxtda — 5 million 211 ming so'm. Ko'rsatkich qolgan viloyatlarda 2,5-2,9 million so'mni tashkil qiladi.
“Bugun.uz” kolumnisti Habibullo Mo'ydinov ushbu xabarga o'z karikaturasi bilan munosabat bildirdi.
Ovchi o'ldirsa, “tabiatdan ajratib olish”, oddiy odam o'ldirsa, “vahshiylik”. Ekoqo'mita Qashqadaryoda qo'ng'ir ayiq bolasining o'ldirilganiga munosabat bildirdi.
Qashqadaryo viloyati Dehqonobod tumanining tog'li hududida “Qizil kitob”ga kiritilgan qo'ng'ir ayiqlar yashashi aniqlangandi. Keyinchalik uning bolasi o'ldirilgani ma'lum bo'lgan. Davlat Ekoloigiya qo'mitasi ushbu holatga munosabat bildirdi. Shuningdek, gumondor shaxs topildi.
Ekoqo'mita “bunday vahshiy holatlarni qat'iy qoralashi va huquqbuzarlarni qonuniy tartibda jazoga tortilishini o'z nazoratiga olishi”ni ma'lum qildi. Shuningdek, bu bo'yicha jinoiy javobgarlik borligini ham eslatib o'tgan.
Qo'mitaning bu bayonotidan keyin “Qizil kitob”ga kiritilgan ayiqni ovlagan rossiyalik ovchi keysi esiga keladi kishini. O'shanda Ekologiya qo'mitasi “ʼQizil kitobʼga kiritilgan hayvonlarni ovlash butun dunyoda borligi”ni aytib, jarayonni “ayiqni tabiatdan ajratib olish” deb atagandi. Oddiy aholi o'ldirganda esa bu jumla ishlatilmagan.
Aslida, birini qoralab, ikkinchisini yonini olmayapmiz. Ikkisi ham birdek vahshiylik (biri ko'p, biri kam emas — baravar). Ammo, qo'mita “ruxsatnoma” bilan o'ldirgan (xorijlik) ovchini himoya qilib, bu vahshiylikka ko'z yumgandi. Qiziq holat.
xay, “o'zimizni ayiqqa” qaytaylik (ruslar aytadiku, “o'zimizning qo'yga qaytaylik”, deb). Keyinchalik Ekologiya qo'mitasi o'zining hududiy inspektorlari va tuman IIB xodimlari bilan olib borgan tezkor qidiruvida gumondor shaxs aniqlanganini ma'lum qildi.
U Dexqonobod tumanining Oqqishloq MFY Qizilsoy qishlog'ida yashovchi fuqaro ekani aniqlangan. Uning xonadoni tekshirilganda bir dona ayiq bolasining terisi topilgan. Ayiq terisini uyida saqlab kelgan fuqaro uni o'lik holda topganini aytgan. Holatga aniqlik kiritish maqsadida ayiq bolasi terisi ekspertizadan o'tkaziladi.
Gumondor shaxsdan tushuntirish xati olinib, tegishli hujjatlar rasmiylashtirildi. Hozirda tuzilgan ishchi guruh tomonidan surishtiruv ishlari davom ettirilmoqda. Holat yuzasidan qo'shimcha ma'lumotlar taqdim etiladi.
Shunga o'xshash holat Buxoroda ham kuzatildi. U yerda obodonlashtirish xodimlari kolbasa bilan itlarni zaharladi.
Buxoro shahridagi Zarafshon mahallasida obodonlashtirish bo'limi xodimlari itlarni dorilar to'ldirilgan kolbasa bilan zaxarladi.
Mahalla rahbariyati xodimlarni itlarni zaharlamaslik bo'yicha ogohlantirgan. Shuningdek, hayvonlarni o'ldirish uchun qonuniy jazo borligi eslatib o'tilgan. Biroq xodimlar go'yoki ketayotgandek ko'rinish berib, zaharlangan kolbasani itlarga tashlagan. Buning oqibatida hayvonlar nobud bo'lgan. Aholi hodisani tasvirga olishga muvaffaq bo'lgan.

Holat yuzasidan “Mehr va Oqibat” Ichki ishlar vazirligiga murojaat qilib, hayvonlarni zaharlagan aybdorlarni javobgarlikka tortishni so'ragan.
Qaniydi shunday bo'lsa: Matematika darsligida 1 sutka 33 soat deb yozildi. Respublika ta'lim markazi (ruscha) kitoblarda xato ketganini tan oldi.
Qanchalik kulgili va bir tarafdan qanchalik havas qilarli ko'rinmasin, ikkinchi sinf matematika darsligida 1 sutka kamida 33 soat deb yozildi. Yanayam aniqroq aytadigan bo'lsak, bolalar vaqtni soat bo'yicha to'g'ri aniqlash kerak bo'lgan darsda quyidagicha ma'lumot berilgan:
“NOVA24” xalq ta'lim vazirligi rasmiysi bilan bog'lanib, holatga izoh oldi. xalq ta'lim vazirligi huzuridagi Respublika ta'lim markazi vakili xolmirza Yusupov ushbu darslikda ruscha tarjimada xatolikka yo'l qo'yilganini tan olgan (tan oladiyamda, boshqa nima qiladi?!).
“Biroq nashriyotdagi darsliklarning aksariyati qayta ko'rib chiqilib, nashr etilgan. Cheklangan miqdordagi darsliklardagina xatolar saqlanib qolgan”, — degan rasmiy.
Katta shaharlarda ham kichik ko'ngilsizliklar bo'lib turadi. Asosiysi — uning to'g'rilanishi va takrorlanmasligi. Hurmatli ota-onalar, siz esa bolalaringiz nafaqat 1 sutka 33 soatdan iborat emasligini (siz o'qigan paytlardagi kitobda to'g'ri yozilgani uchun aslida sutkada nechchii soat ekanini yozmadik), balki vaqt g'animatligini ham o'rgating.
Yo'l harakati xavfsizligi xizmatida maktablar bilan hamkorlikda xizmat qiladigan katta inspektor lavozimi joriy etildi.
Hukumatning tegishli qarori bilan Yo'l harakati xavfsizligi xizmatining hududiy boshqarmalarida maktablar bilan hamkorlikda xizmat qiladigan katta inspektor lavozimi joriy etildi (umumiy shtatlarda). Ular nima bilan shug'ullanishi lavozim nomidan ma'lum.
Shuningdek, qarorga ko'ra, maktablarda ko'ngilli yoshlar ishtirokida yo'l harakati qoidalarini faol targ'ib qiluvchi “Yo'l harakati qoidalari yosh targ'ibotchisi” klubi hamda “Yashil chiroq” musobaqasi tashkil etiladi.
O'qish tavsiya etiladi: AQSh, Germaniya yoki Shveytsariya. O'zbek yoshlari qaerga surmoqchi?
Bir necha yildan buyon o'zbek yoshlari orasida, asosan, ijtimoiy tarmoqlarda faollar orasida xorijga chiqish, aniqrog'i “surish” kayfiyati hukmron. xo'sh nega? Nega bugun o'zbek yoshlari vatandan chiqib ketishni tez-tez o'ylab qoladi? O'zi aslida “surish kerak” tendentsiyasi qachondan boshlandi? Bugungi maqolada shu kabi savollarga javob berishga harakat qilamiz. Buning uchun o'zimiz o'tkazgan kichik so'rovnomada qatnashganlarning fikrlarini umumlashtirgan holda hukmingizga havola etamiz.
xo'sh, olamda nima gap?
Putin Ukrainadagi “maxsus operatsiya” BMT nizomiga muvofiq boshlanganini aytdi.
Rossiya prezidenti Vladimir Putin 26 aprel kuni Birlashgan Millatlar Tashkiloti bosh kotibi Antoniu Guterrish bilan uchrashuvda Ukrainadagi urush bo'yicha (ba'zi) muhim bayonotlar berdi.
Uning so'zlariga ko'ra, Rossiya Donetsk va Lugansk mustaqilligini tan olganidan so'ng ularning rasmiylari harbiy yordam ko'rsatishni so'rab murojaat qilgan.
“Biz BMT Nizomining 51-moddasi, yettinchi bo'limga muvofiq, maxsus harbiy operatsiyani boshlash orqali bunga majbur bo'ldik”, — degan u. O'z navbatida, Rossiya prezidenti noma'lum qabrlar topilgan Bucha voqealariga ham to'xtalib o'tgan.
Afsuski, kelishuvlarga erishganimizdan so'ng Rossiya armiyasining hech qanday aloqasi yo'q bo'lgan Bucha voqealariga duch keldik. Biz buni kim qilgani, ortida kim turgani va tayyorlaganini bilamiz”, — deydi Putin.
Uning ta'kidlashicha, Istanbuldagi muzokaralarda jiddiy yutuqqa erishilgan, ammo Buchadagi voqealar va Ukraina tomonining bayonotlaridan so'ng rossiyalik muzokarachilarning pozitsiyasi o'zgargan.
Bugun bilan yashang. “Bugun”da qoling.